
Stortingets utenriks- og forsvarskomité

										4. november 2026



Tilleggsinnspill etter høring om Meld. St. 12 (2025–2026) – Eksport av forsvarsmateriell fra Norge og eksportkontroll i 2025


Forsvars- og sikkerhetsindustriens forening (FSi), Nammo og KONGSBERG viser til høringen i Utenriks- og forsvarskomiteen 2. november 2026 og spørsmålene som ble stilt om blant annet effektivitet, forutsigbarhet og norsk praksis sammenlignet med våre nærmeste allierte. Det vises til eget vedlegg med detaljerte svar på spørsmålene fra komiteen under høringen. 

Norsk og europeisk forsvarsindustri er i en historisk oppskalering. Norge skal øke egen forsvarsevne, samtidig som norsk forsvarsindustri skal bidra til økt produksjon og leveranser til våre allierte. Et effektivt, forutsigbart og risikobasert eksportkontrollsystem i Norge er en nødvendig forutsetning for forsvarsindustriens evne til å levere på sikkerhetspolitiske mål.

FSi, Nammo og KONGSBERG anbefaler at:

1) Det etableres et hurtigarbeidende offentlig utvalg for helhetlig gjennomgang av regelverk, retningslinjer og forvaltningspraksis i tett samarbeid med FSi, Nammo og KONGSBERG, for å sikre at rammeverket for eksportkontroll blir tilpasset dagens sikkerhetspolitiske situasjon og forsvarsindustriens vekst. Dette inkluderer at Norge arbeider aktivt for å bli del av Agreement on Defence Export Controls.

2)   DEKSA må ha kapasitet til å håndtere en forsvarsindustri i kraftig vekst.

En helhetlig gjennomgang av norsk eksportkontrollregelverk, retningslinjer og forvaltningspraksis
Norsk eksportkontroll skal fortsatt være streng og ansvarlig. Samtidig må rammeverket og praktiseringen av det tilpasses dagens sikkerhetspolitiske situasjon, der Norge og våre allierte har et akutt behov for å øke produksjonskapasiteten og etablere mer integrerte forsvarsindustrielle verdikjeder. 

For norsk forsvarsindustri har eksportkontrollrammeverket direkte betydning for markedsadgang, konkurranseevne og beslutninger om hvor fremtidig produksjon, investeringer og utviklingsprosjekter lokaliseres. Forsvarsindustrien bidrar også til verdiskaping og arbeidsplasser i Norge. Det er derfor viktig at norske virksomheter i størst mulig grad opererer under konkurransedyktige og forutsigbare rammevilkår.

FSi, Nammo og KONGSBERG mener det bør igangsettes en helhetlig gjennomgang av regelverket, retningslinjer og forvaltningspraksis. Det bør etableres et hurtigarbeidende offentlig utvalg som inkluderer deltagelse fra FSi, Nammo og KONGSBERG for å sikre at rammeverket for eksportkontroll blir tilpasset dagens sikkerhetspolitiske situasjon og forsvarsindustriens vekst. I dette arbeidet bør det ses hen til områder hvor Norge kan harmonisere regelverket, retningslinjer og praksis med sammenlignbare land, der dette er hensiktsmessig.  

FSi, Nammo og KONGSBERG vil peke på flere områder som bør gjennomgås, for eksempel: 

a) Regelverk som tilrettelegger for forenkling av eksport av forsvarsmateriell og teknologi til allierte og partnere i EU og NATO
FSi, Nammo og KONGSBERG mener det er avgjørende med et regelverk som legger til rette for ytterligere forenkling av eksport av forsvarsmateriell og teknologi til allierte og partnere i EU og NATO. Disse markedene er hovedmarkedene for norsk forsvarsindustri. Det er i Norges sikkerhetspolitiske interesse å støtte kapasitetsbygging i disse landene, og legge til rette for deres legitime forsvarsbehov. Det anbefales å vurdere ytterligere forenklinger i regelverket som legger til rette for færre regulatoriske hindre og en tilhørende praksis for hurtig eksport til disse markedene.
b) Regulering om hvilke land som kan motta forsvarsmateriell fra Norge
Utenriksdepartementets retningslinjer angir i dag fire landgrupper som utgangspunkt for hvilke land som kan motta forsvarsmateriell og flerbruksvarer for militær bruk fra Norge. Informasjon om hvilke land som inngår i landgruppene er ikke åpen for forsvarsindustrien. Slik denne ordningen fungerer i dag, skaper manglende transparens rundt dette spørsmålet lite forutsigbarhet. Det må etableres en annen tilnærming til dette spørsmålet.

c) Innlemming av Utenriksdepartementets retningslinjer av 1992 i forskrift
Retningslinjene fra 1992 utdyper Stortingets vedtak fra 1959 og presisering i 1997, og danner grunnlaget for hvordan eksporten av forsvarsmateriell og flerbruksvarer til militær bruk skal kontrolleres. FSi, Nammo og KONGSBERG vil påpeke at den juridiske statusen til retningslinjene er uklar. Det bør vurderes om bestemmelsene i retningslinjene i stedet skal inntas i forskrift, noe som også vil styrke rettsikkerheten til eksportører.

d) Tydelige kriterier for eksport av flerbruksvarer fra Norge
Det finnes pr i dag ikke kriterier for eksporten av flerbruksvarer til sivil bruk, og det medfører tidkrevende vurderinger for alle lisenssøknader knyttet til flerbuksvarer. I tillegg har disse produktene høyere risiko for avledning, og krever derfor også mer omfattende undersøkelser enn forsvarsmateriell som selges til forsvarsmyndigheter.  Det bør vurderes å innføre kriterier for flerbruksvarer for å skape større forutsigbarhet, og dermed redusere ressurs- og tidsbruken i saksbehandlingen.
 
e) Tydelige definisjoner
Utenriksdepartementets retningslinjer inneholder ikke definisjoner på sentrale begreper, slik som «militær bruk», «godtgjør», «tilfredsstillende dokumentasjon». Forsvarsindustrien anerkjenner at det finnes veiledning om enkelte definisjoner, men det mest hensiktsmessige er at mer tydelige definisjoner inntas i eksportkontrollforskriften.

f) Hvordan komponenter, delsystemer og delleveranser behandles når de inngår i større forsvarssystemer
For industrien har det stor betydning om leveranser behandles som delleveranser eller ikke. Vårt inntrykk er at Norge har en strengere praksis enn andre sammenlignbare land. 
Når produkter fra norske bedrifter bare utgjør en begrenset del av et større forsvarssystem, bør det legges større vekt på systemintegratorens ansvar, eksportkontrollvurderingene i integratorens hjemland og de etablerte compliance- og eksportkontrollprogrammene.
Dagens retningslinjer er uklare når det gjelder overføring av teknologi knyttet til deler og komponenter ved etablering av produksjonskapasitet i allierte land. Norske virksomheter har behov for å overføre nødvendig teknologi for å sette utenlandske selskaper i stand til produksjon. Den sentrale vurderingen bør være om det foreligger risiko for omgåelse av norsk eksportkontrollregelverk. Der slik risiko ikke foreligger, bør retningslinjene gi større forutsigbarhet og tydeligere rammer.
Større tillit til allierte lands eksportkontrollmekanismer vil ikke redusere kontrollnivået, men gi en mer hensiktsmessig ansvarsfordeling, økt forutsigbarhet og bedre muligheter for norsk industri til å delta i allierte forsyningskjeder og forsvarsprogrammer.
g) Produktklassifisering og harmonisering med våre nærmeste allierte
FSi har fått tilbakemelding fra medlemmer som opplever at norske leveranser nå klassifiseres slik at de blir listeførte, til tross for at de samme produktene ikke tidligere har vært vurdert som listeførte av norske myndigheter, og at tilsvarende produkter i enkelte andre europeiske jurisdiksjoner behandles som ikke-listeførte.
h) Praktiseringen av bestemmelsene i eksportkontrollforskriften § 7
De norske catch-all-bestemmelsene i eksportkontrollforskriften § 7 er viktige mekanismer for å hindre eksport av sivile, sensitive varer og teknologi under visse omstendigheter. Kontrollen oppfattes som bredere enn under EUs regime, noe som bidrar til usikkerhet og et større vurderingsansvar for norske eksportører. 
Selv når virksomheter aktivt søker veiledning, kan det være krevende å oppnå den graden av forutsigbarhet som er nødvendig for å drive effektiv internasjonal virksomhet. 
En stor del av risikoen og vurderingsansvaret legges i praksis på eksportøren, samtidig som det ikke alltid er tilstrekkelig klart hvilke forhold virksomheten selv forventes å vurdere og hvilke forhold som bør forelegges myndighetene.
På dette området bør det ses på hvordan man gjennom harmonisering med europeisk og alliert praksis, tydeligere veiledning og en mer risikobasert tilnærming kan skape større forutsigbarhet hos norske virksomheter. 
i) Agreement on Defence Export Controls 
Som del av gjennomgangen av regelverket og praksis, mener FSi, Nammo og KONGSBERG at Norge bør arbeide aktivt for å bli del av Agreement on Defence Export Controls sammen med Storbritannia, Frankrike, Tyskland og Spania. Sverige ser på mulighetene å bli en del av denne avtalen.  Avtalen har til hensikt at nære allierte kan legge bedre til rette for forsvarsindustrielt samarbeid og redusere administrative byrder knyttet til eksportlisensiering, samtidig som nasjonal eksportkontroll opprettholdes. 



DEKSA må ha kapasitet til å håndtere en forsvarsindustri i kraftig vekst
FSi, Nammo og KONGSBERG tar til orde for at DEKSA må fra 2027 dimensjoneres ytterligere for veksten i norsk forsvarsindustri. Veksten i forsvarsindustrien innebærer at 
flere nye og mindre virksomheter blir del av forsvarsindustriens leverandørkjeder, samtidig som vi ser en langt raskere teknologiutvikling for å møte fremtidens forsvarsbehov.

På grunn av den økte etterspørsel av forsvarsmateriell og flerbruksvarer har veiledningsbehovet økt vesentlig og er i dag ikke tilstrekkelig ivaretatt. I tillegg til de største forsvarsindustriaktørene, består industrien av en rekke mindre virksomheter og leverandører. Disse har begrenset erfaring med eksportkontroll og har behov for veiledning og avklaringer fra myndighetene innenfor dette komplekse saksområdet. Det er nødvendig at DEKSA settes i stand til å ivareta det store veiledningsbehovet på eksportkontroll i Norge. 

Dialog mellom DEKSA og forsvarsindustri er av stor betydning i utformingen av praksis. Tett dialog i praksisutvikling er et nødvendig tiltak for å sørge for at praksis henger sammen med hvordan forsvarsindustrien fungerer. FSi, Nammo og KONGSBERG ser behov for et forsterket tettere og mer systematisk samarbeid på dette området. 

En rekke andre norske myndigheter spiller en rolle innenfor eksportkontroll i Norge. Det er derfor nødvendig at DEKSA har tilstrekkelige ressurser for effektiv samhandling mellom disse. 

Det må videre sikres at DEKSA får ressurser til videreutvikling av digitale løsninger for innsending av søknader, lovpålagt rapportering og saksbehandling.  

Dette handler ikke om mindre eksportkontroll, men om bedre eksportkontroll som møter dagens og fremtidens krav. Et mer risikobasert, harmonisert og effektivt system vil gjøre det mulig å opprettholde streng kontroll der risikoen er høy, samtidig som norsk forsvarsindustris evne til å levere til Norge og våre allierte styrkes.

Med hilsen

